**Azaroaren 22a**

Navarra Suma talde parlamentarioari atxikitako foru parlamentari Cristina Ibarrola Guillén andreak idatziz erantzuteko galdera aurkeztu du (10-21-PES-00333) informazio hau eskatzeko: “2020an zenbateko gastua egin du Nafarroako Gobernuak espetxe-osasungintzan?”. Hona Nafarroako Gobernuko Osasuneko kontseilariak horri buruz eman beharreko informazioa:

**1.- 2020an zenbateko gastua egin du Nafarroako Gobernuak**

**espetxe-osasungintzan? Erantsi gastu horren xehakapena.**

Nafarroako Gobernuak 2020an ez zuen espetxe-osasungintzan inolako gasturik egin zuzenean, arlo horretako kostua artean ez zegokiolako Foru Gobernuari, Estatuaren eskumena izateagatik. Estatuko Administrazioak hartzen zituen bere gain eskualdatuak izan arte Espetxe Erakundeen plantillan egondako langileen gastuak.

**2.- 2021erako zenbateko itxiera-gastua aurreikusten da? Erantsi itxiera-gastuaren**

**xehakapena.**

Oinarrizko Osasun Laguntzan, 2021erako guztizko gastuaren zenbatespena 265.155 euro da: 203.965 euro ordainsarietarako eta 61.190 euro Gizarte Segurantzarako. Kudeaketa Ekonomikoaren Zerbitzuan, berriz, hau da aurreikuspena; 2.550 euro inbertsioetan eta 10.000 euro gastu arruntetan. Bestalde, hona zenbatespena Farmazia Zuzendariordetzan: 36.685 euro ordainsarietan (farmazialari bat eta administrari bat) eta 80.114 euroko partida sendagaietan.

**3.- 2022rako zenbateko aurrekontua aurreikusten da?**

Oinarrizko Osasun Laguntzan, 2022rako aurrekontua 631.245 eurokoa da; horietatik 485.573 euro ordainsarietarako lirateke eta 145.672 euro Gizarte Segurantzari ordaintzeko. Aurtengo gastuaren aurreikuspena, berriz, 3.000 eurokoa da inbertsioetan eta 20.000 eurokoa gastu arruntetan. Askotariko beste gastu batzuk gehituko lirateke, hala nola informatika tresnak edo erabilera anitzeko tresnak; horiek oraindik zenbatetsi gabe daude. Farmazia Zuzendariordetzan, 104.319 euroko gastua zenbatetsi da ordainsarietarako eta 198.000 eurokoa sendagaiak erosteko.

**4.- Nafarroako Gobernuak zer prestazio berri sartuko ditu**

**legegintzaldi honetan? Erantsi kronograma.**

Nafarroako Gobernua une hauetan aztertzen eta ebaluatzen ari da zer prestazio erants litezkeen edo nola indartu litezkeen lehendik daudenak, espetxeko osasun-zerbitzuen programa eta jarduketei eta erakundeak tratamenduaren, erregimenaren eta segurtasunaren arloetan dituen eginkizunei dagokienez.

Hori guztia jakinarazten dizut, Nafarroako Parlamentuko Erregelamenduaren 194. artikulua betez.

Iruñean, 2021eko azaroaren 11n

Osasuneko kontseilaria: Santos Induráin Orduna